# J E G Y Z Ő K Ö N Y V

**Készült:** Iszkaszentgyörgy Községi Önkormányzat Képviselő-testületének **2015. május 6-án** megtartott **nyilvános** üléséről.

**Az ülés helye:** Községháza (Iszkaszentgyörgy, Kossuth tér 1.) I. emeleti tanácskozóterme

**Jelen vannak:**

**Gáll Attila polgármester**

**Kisné Szonn Ibolya képviselő**

**Tóth Károly képviselő**

**Pallag Róbert képviselő**

**Validuda Ferenc képviselő**

**Kadlecsik Gabriella képviselő**

**Ampli Ferenc alpolgármester**

**Tanácskozási joggal: Parajdi Cecília jegyző**

**Gáll Attila** **polgármester** Köszönti a megjelenteket. Megállapítja, hogy a Képviselő-testület ülése határozatképes, mivel a megválasztott 7 fő közül az ülésen 6 fő jelen van. Megemlíti, hogy alpolgármester úr az Önkormányzatot képviseli egy rendezvényen és emiatt később érkezik az ülésre. A napirendi pontok elfogadására tesz javaslatot a meghívó szerint.

*A Képviselő-testület a napirendet a polgármesteri javaslat szerint elfogadta és 6 igen szavazattal – egyhangúlag - a következő határozatot hozta:*

**Iszkaszentgyörgy Községi Önkormányzat Képviselő-testületének**

**62/2015. (V.6.) önkormányzati határozata**

*a képviselő-testület 2015. május 06-i nyilvános ülésének napirendjéről*

**Iszkaszentgyörgy Községi Önkormányzat Képviselő-testülete a 2015. május 06- ülés napirendjét az alábbiak szerint fogadja el:**

**Napirendi pontok:**

1. **Javaslat a képviselő-testület 2015. évi munkatervének módosítására –** a polgármester előterjesztésében
2. **Javaslat az önkormányzat 2014. évi költségvetésének módosítására** – a polgármester előterjesztésében
3. **Javaslat az önkormányzat 2014. évi költségvetésének végrehajtásáról szóló rendelet elfogadására** *–* a polgármester előterjesztésében
4. **Javaslat az önkormányzat 2015-2019 évekre szóló gazdasági programjának, fejlesztési tervének elfogadására** – a polgármester előterjesztésében
5. **Beszámoló a 2014. évben végzett belső ellenőrzési tevékenységről** – a jegyző előterjesztésében
6. **A polgármester beszámolója az előző ülés óta végzett tevékenységről, főbb eseményekről, intézkedésekről** – a polgármester előterjesztésében
7. **Egyebek**

**--------------------**

**NAPIRENDEK TÁRGYALÁSA**

**1., Javaslat a képviselő-testület 2015. évi munkatervének módosítására –** a polgármester előterjesztésében

**Gáll Attila polgármester**

Elmondja, hogy az ülés anyagát a képviselők előzőleg megkapták. A munkaterv módosítására azért volt szükség, mert a májusi ülésen tud a testület a gazdasági tervvel és az egészségügy beszámolóival foglakozni. Javasolja a módosítás elfogadását.

*A Képviselő-testület a munkaterv módosítását a polgármesteri javaslat szerint elfogadta és 6 igen szavazattal – egyhangúlag - a következő határozatot hozta:*

**Iszkaszentgyörgy Községi Önkormányzat Képviselő-testületének**

**63/2015. (V.6.) önkormányzati határozata**

*a képviselő-testület 2015. évi munkatervének módosításáról*

**Iszkaszentgyörgy Községi Önkormányzat Képviselő-testülete a 2015. évi munkaterv módosítását az alábbiak szerint fogadja el:**

Iszkaszentgyörgy Község Önkormányzat Képviselő-testülete a 2015. évi munkatervéről szóló 174/2014. (XII.17.) önkormányzati határozatát úgy módosítja, hogy

* Javaslat az önkormányzat gazdasági programjára c. előterjesztést,
* a „Tájékoztatás az egészségügyi ellátás, a háziorvosi és védőnői ellátás helyzetéről „ szóló előterjesztést, valamint
* a „Beszámoló a gyermekjóléti és gyermekvédelmi feladatok ellátásáról” szóló előterjesztés tárgyalását a 2015. májusi ülésére ütemezi át.

Felelős: jegyző

Határidő: 2015. május 31.

------------------------------------------------------

**2., Javaslat az önkormányzat 2014. évi költségvetésének módosítására** – a polgármester előterjesztésében

**Gáll Attila polgármester**

Elmondja, hogy a 2014. évi költségvetésben történt módosításokról megkapták a szöveges előterjesztést és a táblázatokat a képviselők, amelyek megmutatják, mely költségvetési soron kellett módosítani.

**Tóth Károly képviselő**

Elmondja, hogy a Pénzügyi Bizottság megtárgyalta a napirendet és javasolja elfogadásra a 2014. évi költségvetési módosításokat.

**Gáll Attila polgármester**

Megállapítja, hogy a Pénzügyi Bizottság elfogadásra javasolta a szükséges módosításokat. Javasolja, hogy a Képviselő-testület fogadja el a beterjesztett módosítási javaslatot.

*A Képviselő-testület a 2014. évi költségvetés módosítását a polgármesteri javaslat szerint elfogadta és 6 igen szavazattal – egyhangúlag - a következő rendeletet alkotta*

**Iszkaszentgyörgyi Községi Önkormányzat Képviselő-testületének**

**4/2015. (V. 8.) önkormányzati rendelete**

**az önkormányzat 2014. évi költségvetéséről szóló**

**1/2014. (II. 10.) önkormányzati rendelet módosításáról**

*( a rendelet a jegyzőkönyvhöz csatolva)*

---------------------------------------------

**3., Javaslat az önkormányzat 2014. évi költségvetésének végrehajtásáról szóló rendelet elfogadására** *–* a polgármester előterjesztésében

**Gáll Attila polgármester**

A 2014.évi költségvetés végrehajtásáról szóló előterjesztés a Pénzügyi Bizottsági ülésen került megvitatásra.

**Tóth Károly képviselő**

Elmondja, hogy a Pénzügyi Bizottság megtárgyalta és javasolja elfogadásra a 2014. évi költségvetés végrehajtására tett javaslatot.

**Gáll Attila polgármester**

Tájékoztatja a képviselőket, hogy a 2014. évi költségvetésben az eredetihez képest számottevő módosításokat kellett végrehajtani. Pozitívum viszont, hogy az önkormányzat 56 millió forinttal zárta a 2014. évet. Ebből 5 millió forint a közös hivatalnál van, amit Csórral és Bakonykútival meg kell osztani. Azért is fontos, hogy az idei évet ezzel a számottevő összeggel lehet elkezdeni, mert fontos beruházások előtt áll az önkormányzat, és a pályázatok elindításához szükséges az önerő megléte. Megemlíti, hogy a független könyvvizsgálói jelentés szerint a beszámoló megbízható képet nyújt az önkormányzat pénzügyi, vagyoni helyzetéről. Javasolja a képviselőknek a 2014. évi zárszámadás elfogadását.

*A Képviselő-testület a 2014. évi költségvetés végrehajtásáról szóló rendelet elfogadására tett polgármesteri javaslatot elfogadta és 6 igen szavazattal – egyhangúlag - a következő rendeletet alkotta*

**Iszkaszentgyörgy Község Önkormányzat Képviselő-testületének**

**5 / 2015. (V. 8.) önkormányzati rendelete**

**az önkormányzat 2014. évi költségvetésének végrehajtásáról**

*( a rendelet a jegyzőkönyvhöz csatolva)*

*----------------------------------------------*

**4., Javaslat az önkormányzat 2015-2019 évekre szóló gazdasági programjának, fejlesztési tervének elfogadására** – a polgármester előterjesztésében

**Gáll Attila polgármester**

Elmondja a gazdasági program fő céljait és hangsúlyozza, hogy kiemelten fontos szempont a tervezésnél a fenntarthatóság. A fenntarthatóságon a természeti, épített és közösségi értékeink megőrzését, gyarapítását érti, az ahhoz szükséges pénzeszközökkel. Pályázati lehetőségek kihasználása. Úgy gondolja, hogy ebben az elkövetkező gazdasági ciklusban óriási lehetőségek lesznek EU-s források lehívására. A szociális területi rehabilitáción azt érti, hogy a zártkerti településrészeket csatlakoztatni kell a település belső magjához, a városi rang elérése. A városi rang eléréséhez több tényező is szükséges. Most kettő hiányzik: a magasabb lakosságszám és legalább egy középfokú oktatási intézmény megléte. Megemlíti, hogy amennyiben sikerül egy finn-magyar együttműködési koncepcióban megállapodni, lehetséges, hogy Iszkaszentgyörgyön egy finn szakközépiskola kihelyezett tagozata fog működni.

**Szonn Ibolya képviselő**

A művészeti képzést is előtérbe lehetne helyezni. A zeneiskolai alapképzés mellet elindítani a középfokú oktatást.

**Gáll Attila polgármester**

A gazdasági ciklus programját az alapján lehet tervezni, hogy a pályázati lehetőségek hogyan állnak rendelkezésre, illetve a saját források miként alakulnak. Elmondja, hogy az önkormányzat adóbevétele a 2014. évben 96 millió forint volt, ez mindenképpen kedvező a tervezés szempontjából is.

**Tóth Károly képviselő**

A Pénzügyi Bizottság a gazdasági programot megvitatta, egyhangúlag elfogadta és javasolja a Képviselő-testületnek elfogadásra.

**Gáll Attila polgármester**

A Pénzügyi Bizottság véleményére alapozva elfogadásra terjeszti fel az önkormányzat gazdasági programját.

*A Képviselő-testület a 2015-2019. évekre szóló gazdasági programját a polgármesteri javaslat szerint elfogadta és 6 igen szavazattal – egyhangúlag - a következő határozatot hozta:*

**Iszkaszentgyörgy Községi Önkormányzat Képviselő-testületének**

**64/2015. (V.6.) önkormányzati határozata**

*a képviselő-testület 2015-2019 évekre szóló gazdasági programjának elfogadásáról*

Iszkaszentgyörgy Község Önkormányzatának Képviselő-testülete az Önkormányzat 2015-2019 közötti időszakra vonatkozó gazdasági programját az előterjesztés szerint – a határozat mellékleteként – elfogadja.

**Határidő: azonnal**

**Felelős: polgármester**

--------------------------------------------------

**5., Beszámoló a 2014. évben végzett belső ellenőrzési tevékenységről** – a jegyző előterjesztésében

**Gáll Attila polgármester**

A belső ellenőrzési tevékenységről szóló beszámoló a jegyző terjeszti elő. Felkéri Parajdi Cecília jegyzőt az előterjesztés megtételére.

**Parajdi Cecília jegyző**

A jogszabály szerint a hivatalnak független belső ellenőrt kell alkalmazni. Árajánlatok alapján Mikóné Horváth Rita megbízással kapta meg 2014. évre vonatkozó ellenőrzési feladatot. Az ellenőrzési jelentését a képviselők kézhez kapták. Megkéri Mikóné Horváth Ritát, hogy mondjon néhány szót a belsőellenőrzési munkáról.

**Mikóné Horváth Rita**

A belsőellenőrzési munka a Nemzetgazdasági Minisztérium által megszabott szigorú szabályok szerint készül. Elmondja, hogy az utóbbi években előtérbe került az ellenőrzések során az összefüggések vizsgálata. Véleménye szerint a Közös Hivatalnak az elmúlt év során sok költségvetéssel kapcsolatos problémát kellett megoldani, mindezek ellenére úgy gondolja, a Hivatal megbízhatóan, jól működik.

**Gáll Attila polgármester**

Megkérdezi a képviselőket, kíván-e valaki a jelentéshez hozzászólni. Mivel nem volt hozzászóló, javasolja a belső ellenőrzési jelentés elfogadását.

*A Képviselő-testület a 2014.évről szóló belső ellenőrzési jelentést a polgármesteri javaslat szerint elfogadta és 6 igen szavazattal – egyhangúlag - a következő határozatot hozta:*

**Iszkaszentgyörgy Községi Önkormányzat Képviselő-testületének**

**65/2015. (V.6.) önkormányzati határozata**

*a 2014. évben végzett belső ellenőrzési tevékenységről*

**Iszkaszentgyörgy Község Önkormányzat képviselő-testülete a 2014. évi belső ellenőrzésről szóló beszámolót – az abban foglalt megállapításokkal együtt - elfogadta és felkérte a jegyzőt a szükséges intézkedések megtételére.**

**Felelős: jegyző**

**Határidő: folyamatos.**

*-------------------------------------------*

**6., A polgármester beszámolója az előző ülés óta végzett tevékenységről, főbb eseményekről, intézkedésekről** – a polgármester előterjesztésében

**Gáll Attila polgármester**

**a.,** **Finn diákmunka**

Ismerteti a képviselőkkel azt a programot, melynek keretében finn diákok dolgoznak jelenleg a kastélyban: Két évvel ezelőtt indult a kapcsolat. Finnországban levő oului szakközépiskola keresett befogadó országot, ahol diákjai a szakmai gyakorlatukat végezhetik. A tavalyi évben megbeszélésre került sor a KLIK Székesfehérvári Tankerülete, Szent István Király Múzeum, Corvinus Egyetem és az OSAO középiskola között. A tavalyi évben egy próbaprojekt keretein belül 25 finn diák dolgozott a kastélyban, akikhez csatlakozott a Velencei Entz Ferenc Középiskola 4 diákja is 1 fő tanár kísérővel. A projekt jól sikerült, megmutatva azt a finnek számára, hogy érdemes ide visszatérni. Ennek eredményeként most 7 diák érkezett 3 hetes szakmai gyakorlatra. Az a cél, hogy pályázni lehessen, hogy minél több diák jöhessen a szakmai gyakorlatra ide. Jelenleg az önkormányzatnak napi egy meleg étkezést és a munkát kell biztosítani, amiről most írt alá szerződést az ouluiakkal. A kiadás ezzel kapcsolatban nem számottevő, 100 000 Ft alatti tétel, amit ezzel az együttműködéssel el lehet érni, hogy felhívja figyelmet azokra a lehetőségekre, amit Iszkaszentgyörgy jelent.

**b., Amadé szobor**

A tavalyi esztendőben 2 millió 850 ezer forintot nyert az önkormányzat Amadé László mellszobor létesítésére. A művészeti alkotásokat kötelező zsűriztetni. A zsűrizést megbízással a szentendrei Magyar Alkotóművészeti Közhasznú Nonprofit Kft. végzi

**c., Keresztes László panasza**

Keresztes László közműfejlesztési hozzájárulással kapcsolatos reklamációjának ügyintézését ismerteti, mely szerint a DRV Zrt és Iszkaszentgyörgy önkormányzata jogosan tart igényt a fejlesztési hozzájárulásra.

**d., Óvodai ellenőrzés**

A Fejér Megyei Kormányhivatal ellenőrzést tartott a Vackor Óvodában. Öt pontban állapítottak meg hiányosságokat. Ezeket szeptember 01-ig pótolni kell. Ami ebből az önkormányzatra vonatkozik, hogy az Alapító Okiratban leírt maximális felvehető gyermek létszám nem felel meg a törvényi előírásoknak, ehhez kapcsolódik, hogy a csoportok létszáma magasabb a megengedettnél a csoportszobák méretéhez képest. Az önkormányzat feladata, hogy az Alapító Okiratot módosítsa az előírásoknak megfelelően és a létszámnak megfelelő elhelyezést biztosítsa. A férőhelyek bővítése érdekében pályázatot nyújtott be az óvoda bővítésére.

**Pados Zoltánné óvodavezető**

Elmondja a két másik kifogásolt pontról, hogy technikai hibák, melyeket igyekszik kijavítani.

**Gáll Attila polgármester**

**e., Lakossági kérelem:**

Lakossági kérelem érkezett a bányaút pormentesítésére. Az érintettekkel közösen elvégzett helyszíni szemle alapján olyan elhatározás született, hogy a forgalom lassítás és a gyalogos forgalom segítése érdekében érdemes lenne gyalogátkelő helyet elhelyezni a kérdéses útszakaszon. Ennek érdekében már kért árajánlatot. Ehhez kapcsolódóan a közvilágítást is meg kell terveztetni, és az alsó útra elhelyezett „Megállni tilos” tábla is segíthet a probléma megoldásában.

**f., Ifjúsági kapcsolatok:**

Az elmúlt években folyamatosan pályáznak uniós támogatásokra a nemzetközi ifjúsági kapcsolatok fejlesztésére. Eddig Iszkaszentgyörgy fiataljai láttak vendégül francia, ill. lengyel fiatalokat. A 2015. évben a francia fiatalok nyertek támogatást a kapcsolatok ápolására, így Iszkaszentgyörgyről 12 fiatal és 2 fő felnőtt kísérő utazik júliusban a francia testvértelepülésre. Az önkormányzatnak ehhez kapcsolódóan nincs költsége.

**g.,Aljegyzői pályázatok**:

Az aljegyzői pályázattal kapcsolatban elmondja, hogy Marics Józseffel, Bakonykúti polgármesterével átnézték az aljegyzői pályázatokat és megállapították, hogy a pályázat érvényes, de eredménytelen. Megállapodtak abban, hogy a pályázatot újból ki kell írni.

**h., Kulturális közfoglalkoztatott**

A Fejér Megyei Művelődési Intézettel kötött megállapodás szerint egy fő kulturális közalkalmazottat foglalkoztat az önkormányzat. Az IKSZT munkájában fog segíteni.

**i.,** **Várépítő pályázat**

Ismerteti a „Várépítő” pályázati lehetőséget, várja az ötleteket.

**j.,** „**Te szedd akció”**

Javasolja a részvételt a „Te szedd” országos környezetvédelmi akcióban.

**Szonn Ibolya iskolaigazgató**

Május 15-én kerül megrendezésre a kastélyban az országos zenei vetélkedő, így azon a napon az iskola részéről nem tudnak részt venni az akcióban, de előző nap meg tudják tenni, hogy a gyerekekkel kitisztítják az iskola környékét.

**7., Egyebek**

**Gáll Attila polgármester**

Elmondja, hogy az MNV Zrt levélben megkereste az önkormányzatot, melyben kéri az önkormányzat hozzájárulását az Iszkaszentgyörgy 525 hrsz-ú ingatlan kezelői jogának közös megegyezéssel való megszüntetésére. A jelzett ingatlan adminisztrációs hiba folytán maradt az önkormányzat kezelésében, erre a telekre épült a volt iskolaigazgatói szolgálati lakás, de a telek maga szerves része a kastélyparknak. Amikor a Községi Tanács átadta a kastély kezelői jogát az MNV-nek, nem tértek ki külön erre a helyrajzi számon levő ingatlanra, így ez megmaradt önkormányzati tulajdonként. Azóta a Kincstár megvette a házat az Önkormányzattól, de valahogy a kezelői jog rajta maradt a tulajdoni lapon. Javasolja a kezelői jog közös megegyezéssel való megszüntetését, hiszen az egész kastély és a hozzá tartozó ingatlanok átkerülnek a Forster Központ kezelésébe.

*A Képviselő-testület az 525 hrsz-ú ingatlan kezelői jogának közös megegyezéssel való megszüntetésére tett polgármesteri javaslatot 6 igen szavazattal – egyhangúlag – elfogadta és a következő határozatot hozta:*

**Iszkaszentgyörgy Községi Önkormányzat Képviselő-testületének**

**66/2015. (V.6.) önkormányzati határozata**

*az Iszkaszentgyörgy 525 hrsz-ú ingatlan kezelői jogának megszűntetése ügyében*

**Iszkaszentgyörgy Község Önkormányzat képviselő-testülete megállapítja, hogy az Iszkaszentgyörgy 525 hrsz. alatt nyilvántartott, kivett beépítetlen terület a Magyar Állam tulajdona és az ingatlannyilvántartás szerint az Iszkaszentgyörgyi Községi Tanács VB. kezelésében szerepel, amely az iszkaszentgyörgyi Amadé-Bajzáth –Pappenheim kastélyegyüttes része.**

**A képviselő-testület, mint az Iszkkaszentgyörgyi Községi Tanács jogutódja nyilatkozik, hogy az iszkaszentgyörgyi 525 hrsz-ú ingatlan tekintetében az önkormányzatot megillető kezelői jogának – az MNV Zrt-vel való közös megegyezés alapján – történő megszűntetésével egyetért.**

------------------------------------------------------

**Gáll Attila polgármester**

**Kripta felújítás**

Elmondja, hogy levelet kapott Pappenheim Sándor gróftól, hogy hozzájárul a grófi kripta felújításához és ökumenikus célra való használatához. Annyi a kérése a családnak, hogy a munkák megkezdése előtt a család jelenlétében nyissák fel az altemplomot, melyet szeretnének rendbe hozatni. Ezzel kapcsolatban hatósági engedély kérésére nincs szükség. Úgy gondolja, a kripta felújítását 2015-ben el lehet végezni.

**Külterületi út**

Elmondja, hogy van egy évek óta húzódó külterületes út átvételére irányuló ügy, melyben a Metalle & Recyclig Bt. osztrák-magyar cégről van szó, akik a 90-es évek idején vásároltak Iszkaszentgyörgyön mintegy 25 ha földterületet a 8-as út mentén. Az akkori eladó nem adta át a környező területek tulajdonjogát, így lehetetlenné téve a földterület megközelítését. A HÉSZ tervezésénél figyelembe vette az önkormányzat a cég igényeit, így mostanra elkészülhetett az út, amelyet nemrégiben át is adtak, mely be fog kerülni a vagyonkataszterbe.

**Sárga villogós átkelőhely**

Tájékoztatja a képviselőket arról, hogy a sárga villogós átkelőhely terve elkészült, jogerőre emelkedett. Ezután árajánlatokat kell bekérni a Magyar Közút segítségével a kivitelezésre.

Köszönti a megérkező Ampli Ferenc alpolgármestert és megállapítja, hogy a Képviselő-testület létszáma 7 főre emelkedett.

**Tanyagondnoki busz pályázat**

Pályázati lehetőség nyílik tanyagondnoki busz vásárlására. Egyesületek, szervezetek esetében 100%-os bruttó támogatás, önkormányzatok esetében 100%-os nettó támogatás van. A meglévő tanyagondnoki busz 7 éves, lehetősége van az önkormányzatnak a pályázat benyújtására. Két árajánlat érkezett, a Renault és Wolksvagen ajánlata. Mindkét ajánlat 8 millió forint + áfa összegről szól. A pályázathoz szükséges önerő, amit az önkormányzatnak be kellene fizetni, mintegy 2,2 millió forint. Felmerült a kérdés a meglévő busz sorsát illetően, de nagyon sokszor előfordul, hogy nyolc főnél több személy szállítására lenne szükség, így ésszerűnek mutatkozik a megtartása. Megkérdezi a képviselőket, véleményük szerint mely típust részesítsék előnyben a pályázat benyújtásánál. Mivel a képviselők egyöntetűen a Wolksvagen típust választották, javasolja a pályázat benyújtását Wolksvagen típusú tanyagondnoki kisbusz megvásárlására.

*A Képviselő-testület a tanyagondnoki busz pályázat benyújtásának szükségességéről szóló polgármesteri javaslatot 7 igen szavazattal – egyhangúlag – elfogadta és a következő határozatot hozta:*

**Iszkaszentgyörgy Községi Önkormányzat Képviselő-testületének**

**67/2015. (V. 6.) önkormányzati határozata**

*a tanyagondnoki szolgáltatás fejlesztés szükségességéről*

**Iszkaszentgyörgy Község Önkormányzat Képviselő-testülete testülete megállapítja, hogy a működtetésében lévő Iszkaszentgyörgyi tanyagondnoki szolgálat ellátásához rendelkezésre álló – 2008-ban elnyert - VW 7 CH típusú gépjármű 5 éves fenntartási ideje 2013. decemberében lejárt. A gépjármű további használata jelentős javítási, karbantartási költségekkel jár a fenntartó részére, ezért a tanyagondnoki szolgáltatás fejlesztésével egyetért, támogatja az Európai Mezőgazdasági Vidékfejlesztési Alapból nyújtandó, a vidéki gazdaság és lakosság számára nyújtott alapszolgáltatások fejlesztésére kiírt pályázat benyújtása útján.**

**-------------------**

*A Képviselő-testület a tanyagondnoki pályázat benyújtására vonatkozó polgármesteri javaslatot 7 igen szavazattal – egyhangúlag – elfogadta és a következő határozatot hozta:*

**Iszkaszentgyörgy Községi Önkormányzat Képviselő-testületének**

**68/2015. (V. 6.) önkormányzati határozata**

*tanyagondnoki szolgáltatás ellátásához kapcsolódó új gépjárműbeszerzésre az EMVA pályázat benyújtásáról*

1./Iszkaszentgyörgy Község Önkormányzat Képviselő-testülete pályázatot nyújt be

az Európai Mezőgazdasági Vidékfejlesztési Alapból nyújtandó, a vidéki gazdaság és lakosság számára nyújtott alapszolgáltatások fejlesztésére kiírt, 1. célterület falu- és tanyagondnoki szolgáltatás ellátásához az a) pont szerinti új gépjármű, 1 db VW T5 Kombi RT 2.0 CR tdi /FG/ 9 szem./ 02 típusú mikrobusz beszerzésére - a már működő szolgáltatás kapcsán gyermekek és időskorúak szállítási feladatainak ellátásához szükséges fejlesztésére - az „Iszkaszentgyörgyi tanyagondnoki szolgálat fejlesztése” címmel.

2./ A Képviselő-testület a projekt teljes költségét (bruttó) 10.110.850.- Ft-ban határozza meg, melyből az igényelt támogatás 7.961.299.- Ft.

3./ Képviselő-testület vállalja az 2.149.551.-Ft önrész – a projekt ÁFA tartalma – saját forrásból történő biztosítását.

4./ Képviselő-testület kötelezettséget vállal arra, hogy a támogatás elnyerése esetén az önkormányzati önrész összegét – a projekt ÁFA tartalmát – a 2015. évi költségvetésében, az általános tartalékból elkülöníti.

Felelős: Gáll Attila polgármester

Határidő: azonnal

5./ Felhatalmazza a polgármestert és jegyzőt a szükséges nyilatkozatok megtételére, a pályázati dokumentáció benyújtására, esetleges hiánypótlások teljesítésére.

Felelős: Gáll Attila polgármester

Parajdi Cecília jegyző

Határidő: azonnal.

-------------------------------------------

**Gáll Attila polgármester**

A kastélyfelújítás tervei között szerepelt, hogy büfé és szállás lehetőség kialakítására lenne igény, amelyek megépítésére a Norvég Alap pályázatával teremtették volna meg az anyagi lehetőséget. Miután a Forster Központ átvette a kastély kezelését, a pályázatot a továbbiakban ők menedzselik, ezért kérték, hogy az előzőleg a létesítmény kialakításának tervezésére kötött szerződést az önkormányzat állítsa le. A tervezőkkel a megállapodás szerint az előzőleg 1 millió forint tervezői díj helyett 500 ezer forint + áfa összeggel módosítják az eredeti szerződést, ezzel az eddigi tervezői munka kifizetésre kerül. Ezzel együtt a tervező vállalja, hogy - amennyiben a Forster Központ által elindított kastély felújítási program mégsem valósulna meg - folytatja a megkezdett munkát, és az eredeti szerződésből visszatartott 500 ezer forint + áfa összegért az engedélyt beszerzi. Javasolja, a tervezőknek az eddig elvégzett munka kifizetését.

A kastély tűzi víz ellátásával kapcsolatban elmondja, hogy ennek a tervezése és kivitelezése már a Forster Központ feladata, ezért az ezzel kapcsolatosan elindított tervezésre megkötött szerződés módosításra került. A módosítás értelmében ugyanazért az összegért -1 millió 200 ezer forint – a kastély tűzi víz ellátása helyett Somosmál keleti dűlő vízellátásának terveit készíti elő a tervező. Javasolja a módosítás elfogadását.

*A Képviselő-testület a tervezői szerződések módosítására tett polgármesteri javaslatot 7 igen szavazattal – egyhangúlag – elfogadta és a következő határozatot hozta:*

**Iszkaszentgyörgy Községi Önkormányzat Képviselő-testületének**

**69/2015. (V.6.) önkormányzati határozata**

*a kastély átalakításra, valamint a tűzi víz ellátás tervezésére kötött tervezési szerződés módosításáról*

**Iszkaszentgyörgy Község Önkormányzat Képviselő-testülete az Amadé-Bajzáth-Pappenheim kastély kezelésének Forster Központhoz történő átadásával összefüggésben egyetért a kastély**

1. **átalakításának tervezésére a T.Á.M. Építész Iroda Kft-vel kötött – a határozat melléklete szerinti - megállapodás módosításával ,**
2. **tűzi víz ellátásának tervezésére kötött megállapodás módosításával, miszerint a tűzi víz tervezés helyett a Kelet-Somosmai ívóvíz vezeték terveztetése valósuljon meg,**
3. **A képviselő-testület felhatalmazza a polgármestert az 1., 2. pont alatti szerződés módosítások aláírására.**

--------------------------------------------------------

**Gáll Attila polgármester** Az 1601-es emlékhely kialakításával kapcsolatban elmondja, hogy a tervező ajánlata szerint 500 ezer forint + áfa összegért tudná vállalni a koncepció szerinti tervek elkészítését. Megjegyzi, hogy a tervezés azért nagyon fontos, mert e nélkül nem lehet pályázni. Alpolgármester úrral megegyeztek, hogy Iszkaszentgyörgy is rész vesz Székesfehérvárral a Vathay Ferenc rendezvénysorozaton, amelynek az utolsó rendezvénye október 10-én Iszkaszentgyörgyön lesz. Javasolja, hogy a tervezővel 500 ezer forint plusz áfa összegért kössék meg a tervezői szerződést.

*A Képviselő-testület tervezői szerződés módosítására tett polgármesteri javaslatot 7 igen szavazattal – egyhangúlag – elfogadta és a következő határozatot hozta:*

**Iszkaszentgyörgy Községi Önkormányzat Képviselő-testületének**

**70/2015. (V.6.) önkormányzati határozata**

*Az 1601-es emlékhely kialakításának tervezése ügyében*

**Iszkaszentgyörgy Község Önkormányzat Képviselő-testülete az 1601-es emlékhely kialakításának koncepcionális terveztetésére 500.000.-Ft+ÁFA összeget biztosít az önkormányzat 2015. évi költségvetése beruházási céltartaléka terhére.**

**Gáll Attila polgármester**

Az Amadé szobor felállításához szükséges tereprendezési és előkészítési munkák elvégzésére az Iszkom Kft által 1,3 millió forint értékben benyújtott árajánlat elfogadására tesz javaslatot.

*A Képviselő-testület az Iszkom Kft. árajánlatának elfogadására tett polgármesteri javaslatot 7 igen szavazattal – egyhangúlag – elfogadta és a következő határozatot hozta:*

**Iszkaszentgyörgy Községi Önkormányzat Képviselő-testületének**

**71/2015. (V.6.) önkormányzati határozata**

*az Amadé szobor környezetének kialakítására szóló megbízásról*

**Iszkaszentgyörgy Község Önkormányzat Képviselő-testülete a köztéri Amadé szobor környezetének kialakítási munkáival az ISZKOM Kft-t bízza meg az árajánlatában foglalt 1.300.-eFt+ÁFA vállalási árért.**

**A képviselő-testület felhatalmazza a polgármestert a vállalkozói szerződés aláírására.**

-----------------------------------------

**Gáll Attila polgármester**

Ismerteti a Finnugor Kulturális Fővárosi cím elnyerésére kiírt pályázatot. Véleménye szerint érdemes ezt a lehetőséget megragadni, hogy a Forster Központtal együttműködve a kastélyprogram adta lehetőség a település számára a lehető legelőnyösebben valósuljon meg. A Forster Központ az Iszkaszentgyörgyi kastély felújítására beadandó pályázatának a „Magyar – Finn kastély Magyarország közepén” címet adta. E pályázat elnyeréséhez az önkormányzatnak, segítséget kellene nyújtani a finn-magyar kapcsolatok minél szélesebb körű ápolásával, ezzel is bizonyítva jogcímünket a Finnugor Kulturális Főváros pályázat benyújtására. Elmondja, milyen komoly előnyt jelentene a településnek a „Finnugor Kulturális Főváros” cím elnyerése. A pályázat megvalósításához 10 millió forint önerő szükséges, amit az önkormányzatnak biztosítani kell. Ennek az összegnek a megléte csak az adóbevallások lezárása után fog kiderülni, ennek ellenére javasolja, hogy indítsák el a pályázatot, hiszen az önerőt a pályázat esetleges elnyerésével az önkormányzat elő tudja teremteni.

*A Képviselő-testület a „Finnugor Kulturális Főváros” pályázat benyújtására tett polgármesteri javaslatot 7 igen szavazattal – egyhangúlag – elfogadta és a következő határozatot hozta:*

**Iszkaszentgyörgy Községi Önkormányzat Képviselő-testületének**

**72/2015. (V.6.) önkormányzati határozata**

*a Finnugor Kulturális Fővárosi cím elnyerésére benyújtandó pályázatról*

**Iszkaszentgyörgy Község Önkormányzat Képviselő-testülete pályázatot nyújt be a Forster Központtal együttműködve a Finnugor Kulturális Főváros 2016 cím elnyerésére 10.000.-eFt önerő vállalásával, melyből 500 000 Ft az önkormányzat 2015. évi költségvetése beruházási céltartalékából biztosít, míg 9 és fél millió Ft-ot a 2016. évi költségvetésből..**

**A képviselő-testület felhatalmazza a polgármestert a pályázat benyújtására.**

---------------------------------------------------------

**Gáll Attila polgármester**

Kovács László azzal a kéréssel fordult az önkormányzathoz, hogy a tulajdonában levő 0238/34 hrsz-ú ingatlant szeretné belterületbe vonatni. Nyilatkozott arról, hogy vállalja a belterületbe vonás költségeit. A szóban forgó telek a kőbánya alatti településrészen van, a Helyi Építési Szabályzat lehetőséget ad erre.

**Amli Ferenc alpolgármester**

Véleménye szerint Kovács László a kőbánya fuvarosai számára szeretne büfét üzemeltetni a telkén, ami zavarná a közelben lakókat, hiszen a kamionforgalom miatt már így is eléggé megterhelő a zaj- és por. El kellene kerülni, hogy a kamionok ott megálljanak.

**Parajdi Cecília jegyző**

A vállalkozó a működési engedélyben rögzíti, hogy vállalkozásával nem zavarja a környezetét. Itt most a belterületbe vonás támogatásáról kell dönteni.

**Gáll Attila polgármester**

A Helyi Építési Szabályzat szerint az önkormányzat támogatja az ezen a részen levő ingatlanok belterületbe vonását. Javasolja a kérelem elfogadását.

*A Képviselő-testület a 0238/34 hrsz-ú belterületbe vonására tett polgármesteri javaslatot 6 igen szavazattal, 1 nem szavazattal elfogadta és a következő határozatot hozta:*

**Iszkaszentgyörgy Községi Önkormányzat Képviselő-testületének**

**73/2015. (V.6.) önkormányzati határozata**

*az iszkaszentgyörgyi 0238/34 hrsz-ú ingatlan belterületbe vonása ügyében*

**Iszkaszentgyörgy Községi Önkormányzat Képviselő-testülete az ingatlan tulajdonos kérelme alapján - tekintettel a település szerkezeti terv, szabályozási terv és helyi építési szabályzatban foglaltakra - úgy dönt, hogy kezdeményezi az alábbi iszkaszentgyörgyi ingatlan belterületbe vonását azzal, hogy a kérelmező a belterületbe vonással járó valamennyi költség megfizetését vállalja, és a telekmegosztással kapcsolatosan a HÉSZ szerint intézkedik.**

**Hrsz.: Felhasználási cél: Tulajdonos**

0238/34 kivett, szántó Kovács Adrienn ½,Kovács László 1/2

(Iszkaszentgyörgy, Vörösmarty u. 17/A)

**A képviselő-testület felkéri a polgármestert, hogy az érintett ingatlan vonatkozásában a Körzeti Földhivatal felé a belterületbe vonási eljárást indítsa meg, miután a telektulajdonos teljesítette a rá háruló kötelezettségeket.**

------------------------------------------

**Gáll Attila polgármester**

Elmondja, hogy a DRV Zrt. megkapta a 15 éves Gördülő Fejlesztési Tervet, melyet visszaküldtek azzal, hogy hiányzik belőle, hogy az önkormányzat a DRV Zrt-t bízza meg a Magyar Energetikai és Közmű Szabályozási Hivatal részére történő megküldéssel. Javasolja, hogy fogadják el a kiegészítést.

*A Képviselő-testület a Gördülő Fejlesztési Terv kiegészítésére tett polgármesteri javaslatot 7 igen szavazattal – egyhangúlag - elfogadta és a következő határozatot hozta:*

**Iszkaszentgyörgy Községi Önkormányzat Képviselő-testületének**

**74/2015. (V. 6.) önkormányzati határozata**

*a vízi közmű Gördülő Fejlesztési Terv ügyében hozott 106/2014. (IX. 29.) önkormányzati határozatát az alábbiakkal kiegészítéséről*

**Iszkaszentgyörgy Község Önkormányzat Képviselő-testülete a Gördülő Fejlesztési Terv ügyében hozott 106/2014. (IX. 29.) önkormányzati határozatát az alábbiakkal kiegészíti:**

**„A Képviselő-testület a DRV Zrt. által elkészített és az ellátásért felelős által jóváhagyott 15. éves időtartamra szóló Gördülő Fejlesztési Terv Magyar Energetikai és Közmű-szabályozási Hivatal részére történő megküldésére a település vízi közművét üzemeltető DRV Zrt.-t (8600 Siófok, Tanácsház utca 7.) bízza meg.”**

**A képviselő-testület a 106/2014. (IX. 29.) önkormányzati határozatát egyebekben fenntartja.**

---------------------------------

**Gáll Attila polgármester**

Elmondja, hogy kiküldte a képviselőknek az előterjesztést a Közép-Duna Vidéke Hulladékgazdálkodási Önkormányzati Társulás Társulási Megállapodásának módosítására. Javasolja a módosítás elfogadását.

*A Képviselő-testület a módosítás elfogadására tett polgármesteri javaslatot 7 igen szavazattal – egyhangúlag - elfogadta és a következő határozatot hozta:*

**Iszkaszentgyörgy Községi Önkormányzat Képviselő-testületének**

**75/2015. (V.6.) önkormányzati határozata**

*a Közép-Duna Vidéke Hulladékgazdálkodási Önkormányzati Társulás Társulási Megállapodásának módosításáról*

Iszkaszentgyörgy Községi Önkormányzat Képviselő-testülete a Közép-Duna Vidéke Hulladékgazdálkodási Önkormányzati Társulás Társulási Megállapodásának módosítására vonatkozó javaslatot megvitatta és a következő határozatot hozta:

Iszkaszentgyörgy Községi Önkormányzat Képviselő-testülete a „Magyarország helyi önkormányzatairól” szóló 2011. évi CLXXXIX. törvény 88. § (2) bekezdése alapján a 2006. szeptember 19. napján alapított Közép-Duna Vidéke Hulladékgazdálkodási Önkormányzati Társulás Társulási Megállapodását (továbbiakban: Társulási Megállapodás) az alábbiak szerint módosítja:

**I.**

**1. A Társulási Megállapodás tagi önkormányzatok címét és képviselőjét tartalmazó felsorolásból törlésre kerül** a Martonvásár térség megnevezés alatt szereplő Felcsút község Önkormányzata, a Várpalota térség megnevezés alatt szereplő Várpalota város Önkormányzata, valamint a Várpalota térség megnevezés. Várpalota térség törlésére tekintettel Csór Község Önkormányzata, Öskü Község Önkormányzata, Ősi Község Önkormányzata és Tés Község Önkormányzata Székesfehérvár térségébe kerül besorolásra.

**2. A Társulási Megállapodás tagi önkormányzatok címét és képviselőjét tartalmazó felsorolás** Dömsöd térség megnevezés alatt **kiegészül:** Ócsa Város Önkormányzata 2364 Ócsa Bajcsy Zs. u .2. képv.: Bukodi Károly polgármester, Taksony Nagyközség Önkormányzata 2335 Taksony Fő út 85. képv.: Kreisz László polgármester

**3.A Társulási Megállapodás IV/3. pontja első bekezdésében** szereplő „90.§ (5) és (8) bekezdésekben,” szövegrész helyébe „90.§ (8) bekezdésben,” szövegrész lép.

**4. A** **Társulási Megállapodás IV/3.2. c) pontjában** szereplő „Ht. 88.§ (4) a, b, d, pontokban” szövegrész helyébe „Ht. 88.§ (4) bekezdés a), b) és d) pontokban” szövegrész lép.

**5. A Társulási Megállapodás V. fejezetének második bekezdése helyébe az alábbi szövegrész lép:**

„A Társulás szakágazati besorolása:841218 Lakás- kommunális szolgáltatások igazgatása*.*

A Társulás kormányzati funkció szerinti alaptevékenységei:

013360 Más szerv részére végzett pénzügyi-gazdálkodási, üzemeltetési, egyéb szolgáltatások

051040 Nem veszélyes hulladék kezelése, ártalmatlanítása

051060 Veszélyes hulladék kezelése, ártalmatlanítása

051010 Hulladékgazdálkodás igazgatása

013350 Az önkormányzati vagyonnal való gazdálkodással kapcsolatos feladatok”

**6. A Társulási Megállapodás V. rész V/1. a) pont első bekezdésének** második mondatából törlésre kerül a „melyet az 1. sz. melléklet tartalmaz„ szövegrész.

**7. A Társulási Megállapodás V/1.c) pontjának második bekezdésének** második mondatából törlésre kerül a „féléves és háromnegyed” szövegrész.

***8.* A Társulási Megállapodás teljes szövegében** az elnökhelyettes és elnökhelyettesek megnevezések helyébe alelnök és alelnökök megnevezés lép.

**9. A Társulási Megállapodás VII/1. pontjának első bekezdése** az alábbi mondattal egészük ki: „Az önkormányzatok által delegált tagok felsorolását a Szervezeti és Működési Szabályzat tartalmazza.”

**10. A** **Társulási Megállapodás VII/1.1. a) pontja** helyébe az alábbi szövegrész lép:

„a) a Társulási Tanács elnökének, alelnökének, Operatív Tanács tagjának, Operatív Tanács elnökének, Felügyelő Bizottsági tagjának, Felügyelő Bizottság elnökének a megválasztása, visszahívása,”

**11.** A **Társulási Megállapodás VII/1.1. o) pontja** helyébe az alábbi szövegrész lép:

„o) Projekt Iroda létrehozása, a Projekt Irodavezetője felett a kiemelt munkáltatói jogok (kinevezés, felmentés) gyakorlása”

**12. A** **Társulási Megállapodás VII/1.2. pont harmadik bekezdésének** utolsó mondata helyébe a következő mondat lép: „A Társulás érintett tisztségviselőinek megbízatása határozott időre szól.”

**13. A Társulási Megállapodás VII/1.2. pontjának hatodik bekezdésének** utolsó mondata törlésre kerül.

**14. A** **Társulási Megállapodás VII/1.2. pont nyolcadik bekezdésében** „A VII/1.1./ a., c., d., e., f., g., h., m., pontokban foglalt esetekben a Társulási Tanácsban résztvevő tagok minősített többséggel hozott határozata szükséges.” mondat helyébe az alábbi mondat lép: „A VII/1.1. a), c), d), e), f), g), h), m) és o) pontokban foglalt esetekben a Társulási Tanácsban résztvevő tagok minősített többséggel hozott határozata szükséges.”

**15. A** **Társulási Megállapodás VII/1.3. o) pontjából** az alábbi szövegrész törlésre kerül „és gazdasági vezetője”.

**16. A** **Társulási Megállapodás VII/3. pontjának második bekezdése** helyébe az alábbi mondat lép: „A Projekt Iroda önálló jogi személy, az Áht. 7.§ (2) bekezdés a) pontja szerinti, a Társulás hulladékgazdálkodási feladatinak ellátását végző költségvetési szerv.”

**17. A** **Társulási Megállapodás VII/3. pontjának harmadik bekezdésében** „és a gazdasági vezető” szövegrész törlésre kerül.

**18. A Társulási Megállapodás VII/3. pont utolsó bekezdése helyébe az alábbi mondat lép:**

„A Projekt Iroda szervezetére és működésére vonatkozó részletes szabályozást a Társulás Tanácsa által jóváhagyott Szervezeti és Működési Szabályzat tartalmazza.”

**19. A** **Társulási Megállapodás VII/4. pontjának negyedik bekezdés** **b) pontjából** „féléves és” szövegrész törlésre kerül.

**20. A** **Társulási Megállapodás VII/4. pontjának hatodik bekezdésében** „A jelen fejezet” szövegrész helyébe a következő szövegrész lép: „A jelen VII/4. pont negyedik bekezdés”.

**21. A** **Társulási Megállapodás XI/1. pontja az alábbi második bekezdéssel egészül ki:** „Amennyiben a beruházás jelen szerződés aláírásától számított 3 éven belül nem kezdődik meg, illetve az aláírástól számított 6 éven belül nem valósul meg, úgy Tagok a fent megjelölt határidő letelte után, ezen okból is élhetnek felmondási jogukkal.”

**22. A** **Társulási Megállapodás XI/1. pontjának harmadik bekezdésen** a „továbbá a Társulás, mind kedvezményezett támogatásban részesült, a kötelező üzemeltetési, fenntartási időtartam lejártának napjáig.” szövegrész törlésre kerül.

**23. A Társulási Megállapodás XI/3. pont második bekezdése helyébe az alábbi szöveg lép:**

„A csatlakozási szándék kinyilvánításához a társulni kívánó önkormányzatok képviselő-testületének minősített többséggel, legalább hat hónappal korábban meghozott határozata szükséges, melynek tartalmaznia kell, hogy a testület elfogadja a Társulás céljait is tartalmazó Társulási Megállapodást, továbbá a feladatok megvalósításához ráeső költségvetési hozzájárulást biztosítja. Erről a Társulási Tanácsot értesíteni kell. A társuláshoz csatlakozni a naptári év első napjával és július 1. napjával lehet.”

**24.** A **Társulási Megállapodás 1. számú mellékletének** megnevezése „Tagi önkormányzatok felsorolása a helyi önkormányzati képviselők és polgármesterek választásáról szóló törvényben meghatározott időpont szerinti lakosságszámmal”

**25. A Társulási Megállapodás 4. számú melléklete** törlésre kerül.

**II.**

1. A Képviselő-testület a Társulási Megállapodást az I. pontban foglalt módosítással egységes szerkezetbe foglalva a határozat melléklete szerinti tartalommal elfogadja.

2. A Képviselő-testület felhatalmazza a Polgármestert és a Jegyzőt a Közép-Duna Vidéke Hulladékgazdálkodási Önkormányzati Társulás módosítással egységes szerkezetbe foglalt Társulási Megállapodásának aláírására, valamint felkéri a Polgármestert, hogy a határozat megküldésével értesítse a Társulás Társulási Tanácsa Elnökét a Képviselő-testület döntéséről.

Felelős: polgármester

Határidő:értelem szerűen.

----------------------------------------------------

Az ülés további részében Ampli Ferenc alpolgármester beszámol a kastélyban a finn tanárok által tartott nordic walking bemutatóról.

**Gáll Attila polgármester**

Elmondja, hogy a Közös Hivatal zárszámadása miatt szükség lesz május végén még egy Képviselő-testületi ülésre.

*A Képviselő-testület a polgármester és alpolgármester két ülés közötti munkájáról szóló tájékoztatását 7 igen szavazattal – egyhangúlag - elfogadta és a következő határozatot hozta:*

**Iszkaszentgyörgy Községi Önkormányzat Képviselő-testületének**

**76/2015. (V. 6.) önkormányzati határozata**

*a polgármesteri tájékoztató ügyében*

**Iszkaszentgyörgy Község Önkormányzat Képviselő-testülete a polgármesternek és alpolgármesternek az előző ülés óta végzett munkájáról, főbb eseményekről szóló tájékoztatóját elfogadta.**

**------------------------**

Mivel egyéb nyilvános ülési napirend nem volt, a polgármester az ülést bezárta.

Gáll Attila Parajdi Cecília

polgármester jegyző